ΓΡΑΠΤΗ ΕΡΩΤΗΣΗ E-3650/97 υποβολή: Irene Soltwedel-Schδfer (V) προς την Επιτροπή (19 Νοεμβρίου 1997)

Θέμα: ΣΕΒ

Στις vwd/Ευρωπαϊκές ειδήσεις (Ενωμένες Υπηρεσίες Οικονομικών Ειδήσεων, έκδοση της 01.10.1997, Νο 7810b) αναφέρεται μια δήλωση προς τον Τύπο του βουλευτή των Πρασίνων Friedrich Graefe zu Bahringdorf:

«Η αντιπροσωπεία του ΕΚ θεώρησε φυσικά αυτονόητο ότι η επιθεώρηση των ψυκτικών εγκαταστάσεων θα αποτελούσε το κέντρο του ταξιδιού επιθεώρησης. Τους περασμένους μήνες, λόγω έλλειψης μέσων διάθεσης, αποθηκεύθηκαν εκεί προσωρινά τα σφάγια 250.000 περίπου βοοειδών, τα οποία σφάχθηκαν προληπτικά επειγόντως σε ηλικία άνω των 30 μηνών. Το γεγονός ότι τώρα δεν υπάρχει πια προσωρινά αποθηκευμένο βόειο κρέας προς διάθεση, θα μπορούσε να αποτελεί καλή ή κακή είδηση, κατά τον βουλευτή. Είτε έχει αυξήσει σημαντικά η βρετανική κυβέρνηση τον αριθμό εγκαταστάσεων επεξεργασίας και καταστροφής, έτσι ώστε να έχει γίνει επεξεργασία όλων των ποσοτήτων ή υπάρχει ένα «μοιραίο λογιστικό σφάλμα», το οποίο επίσης θα εξηγούσε τις παράνομες εξαγωγές».

1. Κατά πόσο αληθεύει ότι αποθηκεύθηκαν προσωρινά 250.000 βοοειδή, τα οποία σφάχθηκαν προληπτικά επειγόντως σε ηλικία άνω των 30 μηνών;

2. Πόσες ψυκτικές εγκαταστάσεις υπάρχουν στην Βρετανία, στις οποίες αποθηκεύονται προσωρινά επειγόντως σφαγμένα βοοειδή, στην χρονική περίοδο από τον Ιούλιο του 1996 έως σήμερα;

3. Πού βρίσκονται αυτές οι ψυκτικές εγκαταστάσεις για την αποθήκευση σφαγίων που προορίζονται για διάθεση;

4. Πόσα βοοειδή έχουν σφαγεί επειγόντως κάθε μήνα στην χρονική περίοδο από τον Ιούλιο του 1996 μέχρι σήμερα;

Απάντηση της κας Bonino εξ ονόματος της Επιτροπής (13 Ιανουαρίου 1998)

1. Το καλούμενο σύστημα ΟΤΜS (σφαγή βοοειδών άνω των τριάντα μηνών) είναι σε ισχύ από το Απρίλιο 1996. Τα αποτελέσματα εφαρμογής του συστήματος ήταν τέτοια ώστε επήλθε υπερκορεσμός των δυνατοτήτων καύσης των ζώων μέχρι τις αρχές του 1997. Η δυνατότητα καύσης είναι ίση προς 25.000-30.000 ανά εβδομάδα ενώ οι σφαγές έφτασαν περίπου τις 60.000 ανά εβδομάδα κατά τη διάρκεια των τριών εβδομάδων του φθινοπώρου 1996. Οι αρχές του Ηνωμένου Βασιλείου αποφάσισαν να ενοικιάσουν ψυκτικές εγκαταστάσεις όπου μεταφέρονται τα σφάγια, αφήνοντας διαθέσιμο δυναμικό καύσης για την καύση κυρίως εντοσθίων.

Σύμφωνα με την υπηρεσία παρέμβασης (ΙΒΕΑ), παραδόθηκαν συνολικά 229.172 σφάγια στις ψυκτικές εγκαταστάσεις αποθήκευσης.

2. και 3. Στο πλαίσιο του OTMS χρησιμοποιήθηκαν συνολικά 42 εγκαταστάσεις (28 στην Αγγλία, 2 στην Ουαλία, 6 στη Σκωτία και 6 στη Β. Ιρλανδία), σύμφωνα με την IBEA. Από το Φεβρουάριο 1997, οι εγκαταστάσεις καύσης ήταν σε θέση να προχωρήσουν στην καύση υλικού προερχομένου από τις ψυκτικές εγκαταστάσεις αποθήκευσης (2.000 έως 2.500 τον. ανά εβδομάδα), λόγω της μείωσης των εβδομαδιαίων σφαγών στις 15.000-20.000 κεφάλια ανά εβδομάδα. Εκτός της περιόδου έναρξης εφαρμογής του συστήματος και των Χριστουγέννων 1996, ο χαμηλότερος αριθμός σφαγών ανά εβδομάδα ήταν 6.534 (πρώτη εβδομάδα του Φεβρουαρίου 1997).

Μέχρι τέλους του Οκτωβρίου 1997, όλα τα αποθέματα του κατεψυγμένου υλικού του OTMS είχε αποσυρθεί και καεί, σύμφωνα με τις αρχές του Ηνωμένου Βασιλείου (ήτοι περίπου 72.400 τόνοι κατεψυγμένου υλικού). Όλες οι ψυκτικές εγκαταστάσεις στη Μ. Βρετανία είχαν εκκενωθεί από κατεψυγμένο υλικό ΟΤΜS μέχρι μέσα Σεπτεμβρίου 1997 και στη Β. Ιρλανδία μέχρι τέλους Οκτωβρίου.

Τα προϊόντα της διαδικασίας καύσης αποθηκεύονται υπό την επίβλεψη των αρχών, μέχρι την οριστική τους διάθεση (από τη στιγμή αυτή μέσω ενός μοναδικού αποτεφρωτή). Ένα σύνολο περίπου 220.000 τόνων κρέατος και σφαγίων (ΜΒΜ), 150.000 λίπους και 47.000 τόνων αλεσμένου κρέατος ήταν αποθηκευμένα το τέλος Οκτωβρίου 1997 στη Μ. Βρετανία. Επιπρόσθετα, περίπου 45.000 τόνοι ΜΒΜ ήταν αποθηκευμένοι στη Β. Ιρλανδία, η οποία δεν διαθέτει αποτεφρωτές. Η δυνατότητα αποτέφρωσης αποτελεί τώρα το σημείο εμπλοκής στο όλο σύστημα. Μέχρι τις αρχές Νοεμβρίου 1997, είχαν αποτεφρωθεί μόνο 5.750 τόνοι ΜΒΜ.

4. Στις αρχές του Νοεμβρίου 1997, πάνω από 1.8 εκατομμύρια ζώα είχαν σφαγεί στο πλαίσιο του συστήματος OTMS. Η έκθεση επί του αριθμού των σφαγέντων ζώων στο πλαίσιο του ΟΤΜS, σε εβδομαδιαία βάση από τα τέλη Απριλίου 1996, αποστέλλεται απευθείας στο αξιότιμο μέλος και στη Γραμματεία του Κοινοβουλίου.